Në veçanti e rënduar është situata e grave dhe vajzave në këtë bashki, të cilat përballojnë më së shumti sjelljen e ujit në shtëpi, apo merren me pastrimin, larjen e rrobave etj. Duhet theksuar progresi lidhur me formalizimin dhe përmirësimin e furnizimit me energji elektrike të banorëve. Brenda dy viteve të fundit u arrit që 99% e konsumatorëve të pajisen me kontrata e matësa të energjisë elektrike, ndërsa aktualisht vazhdon shlyerja sistematike e detyrimeve të prapambetura ndal OSHEE. Komuniteti ka reagur pozitivisht ndaj këtij procesi, por theksohet se kamatvonesat përbëjnë një barrë të vështirë për buxhetet familjare dhe shpesh kërkohet falja e tyre. Infrastruktura rrugore e Bashkisë se Tepelenës u përmirësua ndjeshëm me përfundimin e ndërtimit të akseve rrugore Tepelenë - Gjirokastër dhe Fier - Tepelenë, duke e bërë këtë bashki pjesë të tranzitit kombëtar dhe ndërkombëtar të mallrave dhe udhëtarëve. Problem mbetet lidhja rrugore e qendrave të njësive administrative me qytetin e Tepelenës, veçanërisht për Kurveleshin (18 km) dhe Lopësin (21 km). Bashkia e Tepelenës është e lidhur me linja të transportit publik me kryeqytetin dhe qytetet e afërta. Përjashtim bën transporti i rregullt me qytetin e Memaliajt, ku një linjë e tillë mungon dhe transporti kryhet nga mjete të rastit, pa orar të përcaktuar. Kjo krijon në veçanti kosto të tepërta dhe humbje kohe për gratë dhe vajzat që përdorin më tepër këtë lloj transporti. Bashkia e Tepelenës numëron 32 qendra shëndetësore primare, nga të cilat 14 ndodhen në njësinë administrative Qendër Tepelenë (për shkak të numrit më të madh të fashtarave). Në përbërje të këtyre qendrave ka mjekëve të familjes, ndërsa disa prej tyre kanë edhe mjekë specialistë, konsulentë për gratë dhe fëmijët, si dhe staf mbështetës. Konstatohet se një pjesë e madhe e banorëve të kësaj bashkie, i drejtohet spitalit të Gjirokastrës apo atyre të kryeqytetit, për të marrë kujdes shëndetësor më të specializuar. Në Bashkinë e Tepelenës ndodhen 41 institucione arsimore shtetërore, nga këto 16 kopshte, 24 shkolla 9-vjeçare dhe 1 shkollë e mesme. Bashkisë i nevojitet si prioritare një shkolle e re e mesme për të lehtësuar shkollën aktuale dhe për të garantuar standarte më të mira të mësimdhënies. Për shkak të varfërisë dhe problemeve infrastrukturore konstatohet frekuentim jo i rregullt i mësimit dhe në disa raste braktisja e shkollës, si tek vajat, ashtu edhe tek djemtë. Lidhur me zhvillimin e kulturës dhe sportit konstatohet pamjaftueshmëri objektesh. Në këtë bashki ndodhet vetëm një qendër social-kulturore dhe një sportive. Këto të fundit plotëson disi nga objekte private, kryesisht minifutbolli. Investimet në objekte me natyrë social-kulturore dhe sportive mbeten një prej prioriteteve të bashkisë. Në Bashkinë e Tepelenës totali i personave me aftësi të kufizuar përbën 8.8% të totalit të banoreve, gjë që renditet mbi mesataren kombëtare (rreth 6%). Kjo shifër flet për gadishmëri më të ulët për punë dhe aktivitetet të tjera shoqërore, krahasuar me zona të tjera të vendit. Numri i familjeve që kanë kryefamiljare femra në Bashkinë e Tepelenës përfaqëson rreth 15.1 % të familjeve, tregues që është pak mbi mesataren e vendit, prej 14.2% dhe dëshmon pjesërisht edhe për ndryshimet në marrdhëniet familjare, të ndodhura gjatë viteve të fundit.

### 4.4 Burimet natyrore dhe qëndrueshmëria mjedisore

Ujërat sipërfaqësore përfaqësohen nga ato te lumit Vjosa dhe të degëve të tij (Drino-Bençe- Luftinje). Ujërat nëntokësore përfaqësohen nga burimet masive karstike si Uji i Ftohtë Tepelenë, Hormova, Lekel, Bença, Gurra në Progonat, Bambulli në Dukaj. Bashkia e Tepelenës është e pasur me bimësi, si në lloje ashtu dhe në shtrirje. Në të ndeshen nga brezi i shkurreve, qe shtrihet deri ne lartësinë 600-800 metra, brezi i dushkut 800-1200 metra, pyjet fletëgjere, halore e të përzier dhe deri në kullotat alpine me lartësi mbi 1000 m.

8